CELEX: 32021D1157
Language: sl
Date: 2021-06-30 00:00:00
Title: Sklep Sveta (EU) 2021/1157 z dne 30. junija 2021 o stališču, ki se v imenu Unije zastopa kot odziv na enostransko izjavo Združenega kraljestva o praksi, ki jo to namerava uvesti v zvezi z uvozom mesnih proizvodov iz Velike Britanije na Severno Irsko med 1. julijem in 30. septembrom 2021

14.7.2021   
               
               
                  SL
               
               
                  Uradni list Evropske unije
               
               
                  L 249/99
               
            
         SKLEP SVETA (EU) 2021/1157
         z dne 30. junija 2021
         o stališču, ki se v imenu Unije zastopa kot odziv na enostransko izjavo Združenega kraljestva o praksi, ki jo to namerava uvesti v zvezi z uvozom mesnih proizvodov iz Velike Britanije na Severno Irsko med 1. julijem in 30. septembrom 2021
         SVET EVROPSKE UNIJE JE –
         ob upoštevanju Pogodbe o Evropski uniji in zlasti člena 50(2) Pogodbe,
         ob upoštevanju Pogodbe o delovanju Evropske unije in zlasti člena 218(9) Pogodbe,
         ob upoštevanju predloga Evropske komisije,
         ob upoštevanju naslednjega:
         
                     (1)
                  
                  
                     Sporazum o izstopu Združenega kraljestva Velika Britanija in Severna Irska iz Evropske unije in Evropske skupnosti za atomsko energijo (v nadaljnjem besedilu: Sporazum o izstopu) (1) je Unija sklenila s Sklepom Sveta (EU) 2020/135 (2) z dne 30. januarja 2020 in je začel veljati 1. februarja 2020. Protokol o Irski in Severni Irski (v nadaljnjem besedilu: Protokol) je sestavni del navedenega sporazuma.
                  
               
                     (2)
                  
                  
                     Člen 5(4) Protokola določa, da se pravo Unije, navedeno v Prilogi 2 k Protokolu, uporablja za Združeno kraljestvo in v njem v zvezi s Severno Irsko.
                  
               
                     (3)
                  
                  
                     Določbe živilske zakonodaje Unije iz Priloge 2 k Protokolu vključujejo prepovedi in omejitve v zvezi z uvozom določenih mesnih proizvodov iz tretjih držav v Unijo. Te prepovedi in omejitve se nanašajo na uvoz teh mesnih proizvodov iz Velike Britanije na Severno Irsko od konca prehodnega obdobja.
                  
               
                     (4)
                  
                  
                     Združeno kraljestvo je 17. decembra 2020 podalo enostransko izjavo, zabeleženo v zapisnik sestanka skupnega odbora v okviru Sporazuma o izstopu, o praksi, ki jo namerava uvesti v zvezi z uvozom mesnih proizvodov iz Velike Britanije na Severno Irsko do 30. junija 2021. V skladu z izjavo Združenega kraljestva bi se mesni proizvodi iz Velike Britanije na Severno Irsko uvažali pod naslednjimi pogoji: (i) zanje bi veljal postopek usmerjanja, ki bi se uporabljal od določene izhodne točke v Veliki Britaniji do namembnih trgovin na Severnem Irskem; (ii) namenjeni bi bili izključno za prodajo končnim potrošnikom v trgovinah na Severnem Irskem in jih ne bi bilo mogoče prodajati drugim subjektom v živilski verigi; (iii) priložena bi jim bila uradna zdravstvena potrdila, ki bi jih izdali pristojni organi Združenega kraljestva (na podlagi podobnih že obstoječih vzorcev za sveže meso, mleto meso in mesne pripravke); (iv) pakirani in označeni bi bili za končne potrošnike in bi imeli oznako z napisom:„Ti proizvodi iz Združenega kraljestva se ne smejo prodajati zunaj Severne Irske“. Združeno kraljestvo je poudarilo tudi, da bo v tem obdobju ostalo v celoti usklajeno s pravom Unije, ki se uporablja za mesne izdelke in je navedeno v Prilogi 2 k Protokolu. Unija je podala enostransko izjavo o seznanitvi s prakso iz enostranske izjave Združenega kraljestva.
                  
               
                     (5)
                  
                  
                     Združeno kraljestvo je 17. junija 2021 obvestilo Komisijo, da namerava podoben pristop uporabljati še tri mesece, tj. do 30. septembra 2021. V dopisu z dne 17. junija 2021 je Združeno kraljestvo predlagalo, naj „se ohranijo obstoječe prehodne ureditve, ki veljajo za ta gibanja“.
                  
               
                     (6)
                  
                  
                     Združeno kraljestvo je 30. junija 2021 podalo enostransko izjavo o praksi, ki jo namerava uvesti v zvezi z uvozom mesnih proizvodov iz Velike Britanije na Severno Irsko med 1. julijem in 30. septembrom 2021.
                  
               
                     (7)
                  
                  
                     Zato je primerno, da se kot odziv na to enostransko izjavo Združenega kraljestva določi stališče, ki se izrazi sopredsedujočemu skupnega odbora v imenu Unije –
                  
               SPREJEL NASLEDNJI SKLEP:
         
            Člen 1
            Stališče, ki se v imenu Evropske unije izrazi kot odziv na enostransko izjavo Združenega kraljestva o praksi, ki jo to namerava uvesti v zvezi z uvozom mesnih proizvodov iz Velike Britanije na Severno Irsko med 1. julijem in 30. septembrom 2021, temelji na enostranski izjavi Unije, ki je priložena temu sklepu.
         
         
            Člen 2
            Ta sklep začne veljati na dan sprejetja.
         
         
            V Bruslju, 30. junija 2021
            
               
                  Za Svet
               
               
                  predsednica
               
               A. P. ZACARIAS
            
         
         
            (1)  UL L 29, 31.1.2020, str. 7.
         
            (2)  Sklep Sveta (EU) 2020/135 z dne 30. januarja 2020 o sklenitvi Sporazuma o izstopu Združenega kraljestva Velika Britanija in Severna Irska iz Evropske unije in Evropske skupnosti za atomsko energijo (UL L 29, 31.1.2020, str. 1).
      
      
         
            PRILOGA
            UPORABA PRAVA UNIJE V ZVEZI Z MESNIMI PROIZVODI NA SEVERNEM IRSKEM PO KONCU PREHODNEGA OBDOBJA
            ENOSTRANSKA IZJAVA EVROPSKE UNIJE
            Evropska unija je seznanjena z enostransko izjavo Združenega kraljestva o praksi, ki jo to namerava uvesti v zvezi z uvozom teh mesnih proizvodov iz Velike Britanije na Severno Irsko za obdobje od 1. julija do 30. septembra 2021. Unija ugotavlja, da so bile nekatere prilagoditve dobavnih verig že opravljene v prvih šestih mesecih leta 2021. V skladu s statistiko trgovine to velja zlasti za mleto meso. Namen tega dodatnega obdobja je deležnikom, zlasti trgovinam na Severnem Irskem, omogočiti, da dokončajo prilagoditev svojih dobavnih verig.
            Ta praksa bo podlaga za stališče Unije v zvezi z izvajanjem pooblastil iz člena 12(4) Protokola.
            Kot je navedeno v dopisu Združenega kraljestva z dne 17. junija 2020 o predlogu za podaljšanje uporabe pristopa iz njegove enostranske izjave z dne 17. decembra 2020 za dodatne tri mesece, Združeno kraljestvo za to obdobje predlaga, da „se ohranijo obstoječe prehodne ureditve, ki veljajo za ta gibanja“.
            Unija opozarja, da je popolno izvajanje Sporazuma o izstopu za Unijo in Združeno kraljestvo mednarodna pravna obveznost.
            Unija ugotavlja, da morajo mesni proizvodi, za katere velja postopek usmerjanja iz enostranske izjave Združenega kraljestva, v vseh fazah navedenega postopka ostati pod nadzorom pristojnih organov Severne Irske. Unija poudarja tudi, kako pomembno je zagotoviti, da imajo mejne kontrolne točke na Severnem Irskem potrebno infrastrukturo in vire za izvajanje vseh nadzorov, ki jih zahteva Uredba EU o uradnem nadzoru.